Отчетен доклад

за дейността на НЧ „Просвета 1888” за 2018 г.

Уважаеми читалищни дейци, госпожи и господа,

2018 - беше година на юбилеи за нашето читалище – вълнуващи, творчески, юбилеи – белязани с гордостта от постигнатото, поглед напред, почит, ентусиазъм, всеотдайност, родолюбие, добротворство, дух и обич към своите съграждани, колеги, приятели, партньори.

**1.Библиотечна дейност**

Основната мисия в работата на библиотеката при НЧ „Просвета 1888” – гр. Поморие за 2018 год. беше утвърждаването ѝ като съвременен обществен, информационен, образователен и културен център, полезен партньор и ефективен участник в процесите на информационно осигуряване за жителите и гостите на града.Мероприятията, организирани от библиотеката през годината, бяха посветени на 130 годишнината от създаване на читалището.Към това бяха насочени библиотечната, библиографската и справочно-информационната работа, както и организираните културни прояви. Към 31.12.2018 год. библиотечният фонд наброява 54 346 броя библиотечни единици.Той включва разнообразна художествена, отраслова и справочна литература, комплектувана и подредена с цел максимално улеснение на ползвателите и читателите.Набавените книги за годината са 764 броя – от тях 362 бр. закупени и 403 бр. дарени.Със задоволство можем да отбележим, че през годината библиотеката кандидатства и спечели финансиране по проект „Българските библиотеки – съвременни центрове за четене и информираност” от Министерство на културата.Одобрената сума, която ни беше отпусната е в размер на 2 982 лв., благодарение на което бяха закупени нови 266 броя книги. Абонираните периодични издания през 2018 год. са 11 броя , подбрани съобразно търсенето, интересите и възрастта на ползвателите на читалнята.Този сравнително богат и разнообразен библиотечен фонд, както и добрата материална база обуславят и посещаемостта в библиотеката – Регистрираните потребители за годината са 804 броя, като 404 бр. от тях са учащи, 128 бр. пенсионери и 272 бр. специалисти.Общо регистрираните посещения в библиотеката през годината са 9 489 броя, от тях 3436 броя в читалня.Много интензивно, особено през летния период, се ползват компютърните зали, както в детски отдел, така и в читалнята за възрастни.Общия брой регистрирани потребители, ползвали компютрите за годината, е 229 бр.Тук трябва да отбележим, че използването на компютрите вече не се ограничава само за влизане в социалните мрежи или за компютърни игри в ДО. Ползватели на библиотеката търсят информация за исторически и културни забележителности, организирани културни събития и обществени прояви,за лечебни заведения и медицински специалисти на територията на областта. От тук гостите на града извършват справки за самолетни , влакови и автобусни разписания, правят резервации, поръчват и разпечатват билети.Компютрите се ползват и за търсене на информация за свободни работни места, както и за подготовка и изпращане на документи за кандидатстване за работа.Водената в библиотеката статистика показва, че ползвателите на предоставяните информационни услуги идват при нас вече от 21 държави.

Заетите библиотечни единици през годината са 15 535 броя, като те включват както художествена, така и справочна и отраслова литература.

Особено внимание през 2018 г. беше обърнато на организацията, опазването и инвентаризацията на библиотечния фонд.Продължава и попълването и поддържането на краеведската сбирка в библиотеката.Вече инвентираните книги от фонда се регистрират в ЕК чрез ретроконверсия на основата на БД на НБКМ. Беше направено прочистване на по- голямата част от многоекземплярните заглавия от фонда, които заедно с част от дарени книги, които вече притежаваме, бяха предоставени безвъзмездно на библиотеките при НЧ „Пробуда 1929” – с. Равнец, НЧ „Любен Каравелов 1978”- с. Дъбник, НЧ „Обнова 1923” – гр. Бургас, кв. Ветрен, НЧ „Иван Спасов 1908- с. Страцин”, НЧ”Светлина 1932”- с. Черноград, НЧ „И.Кожухаров 1928”- с. Карагеоргиево, ВСУ „З.Стоянов” – гр. Бургас и Дом за възрастни хора с физически увреждания – с. Горица – общо 700 тома литература.

Библиотеката продължи традицията да предоставя библиотечно-библиографска информация за своите потребители чрез традиционни и електронни услуги, да подпомага достъпа до обществена информация, да осигурява свободен достъп до Интернет на всички граждани.Бяха продължени успешните практики за обслужване чрез устни и писмени справки, заявки за предпочитани книги, оказване на помощ на читателите при търсене на информация по определена тема, при ползване на ЕК, фишовите каталози и картотеките.

Организираните от библиотеката през 2018 година културни и образователни събития, бяха изцяло посветени на 130 годишнината от създаването на читалището и бяха посетени от близо 500 човека.Сред тях можем да откроим Седмицата на библиотеката , проведена от 12 до 16 ноември , посветена на 130 г. на Читалището, която включваше : Среща – разговор с д-р Анна Кабанова за представяне на книгите и „Земната лястовичка”, „Перлата на Елирия, „Страх от самотата” и „Недосегаема звезда”, Занимателна любознателница с учениците от II Б клас на СУ “Ив. Вазов” с класен ръководител г-жа Лидия Пенова под наслов „В приказния свят на Шарл Перо”, както и инициативата „Да оцветим Поморие” – за представяне на новите рисувателни книжки на г-жа Валя Георгиева „Да оцветим Анхиало” и „Да оцветим Поморие”.13 ноември беше обявен за Ден на отворените врати в Библиотеката – бяха организирани групови посещения на учениците от VIII, Х и ХII клас на ПГТ „Алеко Константинов”, които се запознаха с правилата за ползване на библиотеката и имаха възможност да получат безплатни читателски карти до края на 2018 год.Освен това във фоайето на читалището за първи път бяха подредени и две изложби – „Страници от миналото” – изложба на старопечатни издания от фонда на библиотеката и фотоизложбата „Мигове в библиотеката”.Естествено запазихме и станалите вече традиционни инициативи - Срещите с учениците от първите класове под наслов „Аз вече съм читател”, на които те се запознават с историята на библиотеката и възможностите, които тя предоставя , организираните творчески работилници „Пролет в библиотеката” и „Коледна работилница”, Маратон на четенето по списъка на книгите, предвидени за самостоятелно четене през лятната ваканция, запознаването с „Пътят на книгата” и „Молбата на книгата”.През месец май беше проведена литературна среща под наслов „Обичам да чета” с г-жа Стоя Винар и учениците от I клас от СУ „Иван Вазов”, интересна беше и срещата на г-н Камен Шипков – автор на книгата „Двама през Атлантика” с учениците от VIII, X и XII клас на ПГТ „Алеко Константинов”. Всички бележити дати и годишнини бяха отбелязани с подреждането на литературни витрини, информационни табла или изложби.Особен интерес сред тях предизвика докуметалната изложба „На библиотеката с любов,” включваща книги с автограф от нашия фонд.

Продължи добрата практика за ползотворна съвместна дейност на библиотеката с СУ „Иван Вазов” – гр. Поморие, ПГТ „Алеко Константинов” – Поморие, Славянско дружество – Поморие,Фондация „25 века Поморие”,ПК „Анхиало” – Поморие, Гражданска инициатива „Граждани за Поморие” и други.

Като цяло можем да обобщим, че дейността на библиотеката при НЧ „Просвета 1888” през 2018 год. беше разнородна и успешна и способстваше за утвърждаването ѝ като привлекателно и достъпно място за информираност, духовно обогатяване и връзка със света, място за социални контакти и услуги.

**2.Школи, клубове, кръжоци, ателиета**

В читалището работят Театрален състав, Детска балетна школа „Елеганс”, Мажоретен състав, Танцова формация „Фреш”, Танцов фолклорен състав, Танцов състав „Кокиче”– с. Каменар, Школа по пиано с ръководител Албена Каварджикова, която предлага и музикални занимания през летния сезон.

**3.Поддържани и доказани традиционни празници:**

„Яворови дни”- 60 издание на Националните литературни празници – открити официално от кмета на община Поморие – г-н Иван Алексиев.

Национална седмица на морето – организирана от НЧ „Просвета 1888”, Община Поморие и ОДК

„Море от вино” – летни културни празници, организирани от НЧ „Просвета 1888” и Община Поморие

Въведение Богородично – празник на семейството, съвместно с Храм „Св. Рождество Богородично”

Карнавал за Сирни заговезни – традиционна проява на Читалището

XIII фестивал на духовите оркестри и мажоретни състави „Ритъмът на морето”, с участието на състави от гр. Съединение, гр. Горна Оряховица, гр. Шумен, с. Попинци, гр. Своге, гр. Ахелой, гр. Поморие с Мажоретния състав и Духовия оркестър

**4.Организиране и участия в празници, фестивали, изложби, творчески вечери, граждански инициативи:**

Един от юбилеите, с които се гордеем е 60- годишнината на Националните поетични празници „Яворови дни”. Краткият престой на поета в гр. Анхиало ни ориса да почитаме таланта му и вече 60 години да се потапяме в красотата на неговата поезия. Щастливи сме, че тази традиция не е прекъсвана в годините и че имаме все повече поддръжници и почитатели на гениалния поет. Тази година тържествата бяха пет дни-дни наситени с изяви на различни изкуства, с много участници и прекрасна публика, която съпреживяваше с нас този празник. Тържествата се проведоха под патронажа на кмета на гр. Поморие г-н Иван Алексиев, с дейното участие на членовете на Настоятелството и екипът на Читалището. Може би точно тук е мястото да изкажа нашата благодарност и почит към всички, които помогнаха този празник да бъде наситен с различни прояви. Благодарим на Теодоси Гуджуков, Мими Шивачева, Борислав Димитров, Иван Алексиев, Гергана Недина, Ротари клуб Поморие, фирма „Гархулови”, Общински съвет и Община Поморие, Министерство на културата, фонд 13 века България.

Тържествата бяха официално открити от кметът на град Поморие, а гости бяха г-н Румен Димитров – зам.-министър на културата, Адам Адамов – председател на ОС, Кичка Петкова – кмет на гр. Чирпан, проф. Цветан Ракьовски, проф. Михаил Неделчев, Атанас Капралов – директор на НЛМ, Иво Милтенов – уредник на къща –музей „Пейо Яворов”, Мирела Иванова – драматург в НТ „Иван Вазов”, проф. Димитър Михайлов – Великотърновски университет, доц. Елка Трайкова – директор на института за литература при БАН, Иван Гранитски-директор на издателство „З. Стоянов”, зам. –кметове на община Чирпан –Стайко Генов и Блага Димитрова, Валентина Радинска, Павел Павлов, Мария Статулова, Ивелин Керанов, проф. Иван Маразов, Тодор Иванов председател на фондация „Яворов”. В чест на годишнината и за заслуги в реализирането на Яворовите дни, кметът Иван Алексиев връчи статуетки и дипломи на Румен Димитров, Мирела Иванова, доц. д-р Елка Трайкова, проф. Димитър Михайлов, Мариана Маринова, Петя Казакова, Милчо Талев и Иван Алексиев.

След заупокойната молитва в храм „Св. Рождество Богородично”, във фоайето на читалището беше открита изложбата „Път на който не съзирам края…” на НЛМ и къща –музей „Яворов”. Слово пред паметника на поета прочете проф. Цветан Ракьовски. Поздравления за юбилейните Яворови дни изпратиха Боил Банов – министър на културата, Народните представители от ПП ГЕРБ Бургас, Вълчо Чолаков – Областен управител на област Бургас. Първата вечер от тържествата завърши с представлението на ДТ „Гео Милев” Ст. Загора „За сушата и сватбите”.

Изложбата „От другата страна”на Милчо Талев беше представена от проф. Иван Маразов. Концертът на Дестини квартет – младите и талантливи момичета Гергана Алексиева, Звезделина Халтъкова, Ивелина Туджарова и Лора Табакова очароваха с модерното звучене на класическата музика и професионализма си. Една музикална магия, в която ни потопи невероятната им женственост. Новата книга на Мирела Иванова „Седем” стихотворения (с) биографии” представи доц. д-р Елка Трайкова. Документалният филм „Подвигът и другите обикновени неща” разказва за необичайната телевизионна експедиция на трима наши съвременници. 105-та годишнина от освобождението на Кавала провокира телевизионния журналист и документалист Валери Яков, литературния историк проф. Михаил Неделчев и кмета на гр. Банско Георги Икономов да тръгнат по стъпките на предците ни, за които подвигът е бил обикновена делнична работа. Изследователите на миналото проследяват събитията от 27 октомври 1912 г. когато четиримата войводи Пейо Яворов, Михаил Чаков, Христо Чернопеев и Йонко Вапцаров освобождават Кавала – градът, в който е базиран многохиляден турски гарнизон, без битка и без куршуми Документалният филм представи проф. Михаил Неделчев. ”Паметта за Яворов: места, години, дати, събития, книги”- юбилейна научна конференция с участието на доц. д-р Елка Трайкова,Катя Зографова, проф. Цветан Ракьовски , проф. Михаил Неделчев,Мирела Иванова , проф. Димитър Михайлов. Представяне на юбилейния сборник „Прослава на Яворов в Анхиало” със слова и доклади, финансиран от Читалище „Просвета 1888”, под съставителство и редакция на доц. д-р Елка Трайкова и проф. Михаил Неделчев. Мултимедиен спектакъл „Орисан с незабрава”, посветен на Яворов на режисьора Христо Симеонов. В петата вечер Читалището организира изложба „60 г. Яворови дни” с документи , снимки, афиши, грамоти, плакати, дипломи и статуетки, изработвани през годините. По случай годишнината, сп. Везни посвети юлския си брой на гр. Поморие, 130 г. на читалището и 60г. юбилей на тържествата. Иван Гранитски представи сп. Везни и материалите, които са посветени на Яворов и Поморие. Литературния конкурс „От заник слънце озарени, алеят морски ширини…” с жури Иван Гранитски, Валентина Радинска и Мирела Иванова присъдиха първа награда на Анита Велева – Плевен, втора –д-р Пламен Парнарев- Пазарджик и трета на Петя Цонева - Габрово , а журито на рецитал – конкурса в състав Мария Статулова, Павел Павлов и Ивелин Керанов присъди първа награда на Стефани Кусева от гр. Поморие, Антония Ганева и Богомил Ледлов от Варна спечелиха втора награда, Атанас Котаров и Екатерина Арабаджиева от Поморие – трета награда. Наградата на фондация „25 века Поморие” получи Деница Ганева – Поморие, Наградата на община Чирпан – Али Джан Али Али – Варна и на Фондация „Яворов” – Чирпан Иван Делиянов. В музикалната пауза слушахме изпълнението на пианистката Планинка Карагьозова.

Тази година имахме възможност за организираме и свободното време на нашите гости. Теодоси Гуджуков и туроператорските фирми организираха посещение на исторически обекти в нашия град, разходка с яхта, посещение на винарска изба в с. Страцин. 60 години поморийци посвещават празниците на големия творец и тези дни са белязани с обич и преклонение. Организирайки Яворовите дни, Община Поморие и Читалище „Просвета 1888” създаваме не само един литературен празник, но и празник на българския дух. Празник, които дълго ще помним.

**Изложби:**

Изложба от картини на жени от Поморие, с посвещение за празника на жената - 8-ми март. Участват Гергана Кехайова, Дарина Гильова, Йоанна Тодорова, Милена Златарова, Недялка Тодорова, Софка Крумова, Татяна Малич, Юлия Синютина

- Изложба батик –картини и шалове на Таня Русева

- НП „Изкуство без граници” - ”Изложба „Славянски мост” –живопис, батик, приложно изкуство

- Документална изложба 130 г. Читалище „Просвета 1888”

- Международна изложба на участниците в пленера „Светът е море“ –живопис и скулптура - Гили Уоумън – Израел,Ангел Гаджев, Георги Динев, Ивелина Иванова, Павлина Сърбова,Тодор Тодоров,Христо Генев и скулпторите Атанас Стоянов, Даниел Кънчев,Петьо Цолов и Теодор Даскалов

**Участия:**

- V Национален фестивал на руската поезия, песен и танц ”Пусть всегда будет солнце” гр. Бургас – Областен етап и гр. Ямбол - Първо място за Танцова формация „Фреш”, танца „Казачок в Париж”, с р-л Жулиета Малчева

- Областно състезание на младите противопожарни отряди”Млад огнеборец”– Мажоретен състав с р-л Жулиета Малчева

- Участие в XXI издание на Международния фестивал на любителските театри в Каварна. Театралният състав представи пиесата „Няма да платим, няма да платим” и заслужено обра големите награди – Първа награда на главна мъжка роля спечели Веселин Анестиев, втора награда за женска роля - Роза Борисова и голямата награда за режисура на Румен Велев. Спектакълът „Няма да платим! Няма да платим!“ е пореден успех за театъра, за читалището и красивия морски град. Дълги години театърът бе еталон за високото ниво на любителския театър в България. Пожелавам още по-високи и непокорявани върхове на всички талантливи артисти, верни приятели и влюбени в театралното изкуство поморийци. Нека вдъхновението никога не слиза от сцената на театъра в Поморие! Бъдете здрави, всеотдайни и работливи, за да радвате винаги прекрасната си публика! – това написа в своя поздравителен адрес режисьорът Румен Велев.

- Участие на Мажоретен състав в Международния фестивал „Корабът на изкуствата” – второ място за Матроски танц и Пустинен вятър

- V Национален фестивал на руската поезия, песен и танц –Танцова формация „Фреш”, с р-л Жулиета Малчева спечели второ място на финалния кръг в гр. Казанлък

- Концерти в с. Каменар за празника на селото, за Коледа, с участието на ТС „Кокиче”, ПГ „Здравец”, ВГ „Слънчев Ритъм” и Мажоретен състав”. Гостуването ни там носи винаги приятна емоция и е радост за децата, а любезните ни домакини – г-н Петко Петков – кмет на с. Каменар , Даниела Илиева и всички жители на селото очакват нашето участие в концертите.

- Семеен спортен празник „Победител с мама и татко” – Мажоретен състав

**Празници:**

-140 – годишнина от рождението на Яворов. Учениците от литературен клуб „Звъниче” при ОДК, с ръководител Мариана Маринова – Стефания Кусева, Александра Баласова, Дарина Шивачева, Стела Николова, Виктория Димова и Ирен Страшимирова споделиха своите вълнения при досега с поезията на Яворов. Паметникът на поета ни събира в мразовития януарски ден за да се поклоним и поднесем цветя и венци.

Нашият незабравим празник тази година беше 130 – годишния ни юбилей, на който посветихме много изяви и заключителен концерт „Честит рожден ден, Читалище! ” Юбилеят беше отбелязан с изложби, музикално-поетичен спектакъл „Усещане за любов” с Бойка Велкова и Ивайло Захариев. Читалищният театрален състав представи премиерната постановка „Няма да платим, няма да платим!”, прожекции на игралния филм „Мигове в кибритена кутийка”, сниман в Поморие и с кадри от старата сграда на читалището, документалния филм за режисьора и художника Иван Андонов „Поне за миг да полетя”, Седмицата на библиотеката, посветена на юбилея. В 130-годишната история на Читалището са вписани поколения ярки имена на сподвижници, читалищни дейци, председатели, членове на настоятелства, режисьори, художници, поети. Редуват се театрални постановки, сказки, концерти, поставено е началото през 1958 г. на Яворовите дни, танцови състави, ДМШ, курсове за изучаване на чужди езици, състав художествено слово. Безброй са наградите, с които е удостоено читалището – орден „Св. св. Кирил и Методий” първа степен, много отличия и лауреатски звания на неговите състави от фестивали и прегледи на художествената самодейност. Филмът „Пътят, храмът и времето…”, създаден от Петя Казакова и Иван Стойков, ни развълнува, разчувства, събуди спомени за близки до сърцата ни хора, колеги, приятели, всички обединени от необходимостта да общуват с духовното, с изкуството, открили пътя и храма. Благодарим Ви Петя и Ванко! Благодарим на всички, които уважиха празника ни и изпратиха цветя, подаръци и поздравителни адреси - Община Поморие, Министерство на културата, Средно училище „Иван Вазов”, Исторически музей, Фондация „25 века Поморие”, Танцов клуб „Чайка”, Професионална гимназия „Ал. Константинов”, Огнян Вичев, Община Бургас, Танцова формация „Петлите”, НЧ „Светлина 1939”-Поморие, Областен читалищен съвет – Бургас, Съюз на нар. читалища – София, сдружение „Граждани за Поморие”, Регионална библиотека – Бургас, НЧ „Фар-1946”-Бургас, ОДК, ДТА „Раковина” и хорова формация „Прима”. Благодарим !

**Концерти**

- Концерт „С обич за мама” – малките пианисти от школата по пиано,с ръководител Албена Каварджикова поздравиха всички жени за празника 8-ми март

- Концерт на любителските състави за Първа пролет – организиран от НЧ”Просвета 1888” и Ангелина Мерджанова и „Граждани за Поморие”

- Концерт на Детска балетна школа „Елеганс”

- Концерт на хор „Аве музика”, с диригент Таня Никлева- Владева

- Ден на Тракия – концерт на Тракийско дружество „Одринска епопея”

- Концерт на възпитаниците на Музикалната школа при НЧ „Просвета 1888”, ръководител Албена Каварджикова и солисти от вокално студио „Бърборани”, с вокален педагог Анета Данаилова

- Фестивал „Корабът на изкуствата”, организиран от ОДК

- Официално откриване на празниците „Море от вино” - концерт на Теодосий Спасов Джаз квартет

- Откриване на Националната седмица на морето – концерт на квартет „VIVA”

- Джаз сцена – Поморие – концерти на джаз формации на крайбрежния булевард, Чайката и кафе „Градина”

- Музикален спектакъл „Не си отивай лято” – Държавна опера Бургас – закриване на Националната седмица на морето

- Концерт на Веселин Маринов – Национална седмица на морето

- Джаз концерт Мишел Дийн – вокал, Павел Цонев – пиано, Христо Минчев-бас и Йоанна Стоянова

- Концерт на група „5-те сезона”, с ръководител Стефан Диомов

- Закриване на празниците „Море от вино” – концерт на група „Булгар а”

- Официална церемония по награждаване на 10 –те най-добри спортисти на Община Поморие

- Международен фолклорен фестивали

**Спектакли:**

-„Не всеки крадец е мошеник“ – ДТ Търговище

-„Операцията” – импресарска къща „Фери арт”

-Премиера на Читалищен театър „Просвета”-„Няма да платим, няма да платим!” и 8 представления през годината

-Концерт - спектакъл „Обичам българската музика”, с участието на Орлин Горанов и Маргарита Хранова – Държавна опера Бургас

-„Генерална репетиция”– ДТ „Васил Друмев”Шумен

-„За сушата и сватбите” ДТ „Гео Милев“Ст. Загора – Яворови дни 2018

- „Редки тъпанари“ – реж. Теди Москов -ДТ Русе

-Спектакъл „Циганката“ - ТФ „Петлите“ – Бургас – 2 представления

-„Свалячи”- ДТ Хасково

-„Омайна нощ” – „Арт Мелпомена”

-„Втори меден месец”- Театър „Искри и сезони”

-„Секс, наркотици и рокендрол” – Театър „Българска армия”

-„Отворена брачна двойка” – ДТ „В. Друмев” – Шумен

-Музикално-танцов спектакъл на ТФ „Петлите” „Легендата за мома Руса и змея” – 2 представления

**Творчески вечери:**

-Представяне на книгите „Изгубеният ключ”-стихове и „Пътуване към соления бряг” – летопис на Боян Чимов.Стиховете изпълни Мария Маркова

-Вечер на руската поезия – среща с поетесата Альбина Терешкина

-Среща – разговор на тема „Вселенските патриарси на Анхиало” – лектор д-р Венцислав Георгиев от Богословския факултет на СУ

-Представяне на книгата „Добър вечер, столетие мое” и среща с авторката Стоянка Мутафова и нейната дъщеря Мария Грубешлиева

-Литературно четене „Да запазим коледния дух”- Ч. Дикенс и неговите коледни приказки с учениците на г-жа Стефка Ванчурова

**Детски спектакли и концерти:**

-„Есенен портрет на куче с тромпет”- постановка Румен Велев -Бургас

-Детска опера „Пинокио” – Държавна опера Бургас

-Театрален спектакъл за Рождество Христово – ДТФ „Светулка“ при ч-ще „Светлина 1939“- Поморие

-„ Пепеляшка” – реж. Румяна Кралева ТФ „Светулка”

-Детски куклен театър – Сливен гостува на децата от Поморие в навечерието на Коледните празници

**Други прояви на читалището:**

-Трифон Зарезан – 23 –та традиционна „Дамаджан вечеринка”, с дегустация на домашни вина и ракии, програма от театралния състав на читалището, в партньорството с „Черноморско злато” АД. Благодарности за колегите от театралния състав за оригиналната програма, музиката, за прекрасното изпълнение – Биляна Каракочева, Жасмина Стаматова, Юлиян Тодоров, Наско Динков, Коста Самоковлиев, Жулиета Малчева, Славка Томова, Димитър Самоковлиев, Константин Каракочев, Роза Борисова, Мария Маркова, Зарко Коцев, Петър Граматиков, Жаклин Аристидова, Теодора Йорданова, Добромира Русева, Мариета Иванова

-Карнавал за Сирни заговезни – традиционен

-Ден на Черно море –организиран от Читалище "Просвета 1888" в партньорство с община Поморие, СУ"Иван Вазов" и Конфедерация "Зелени балкани",изложба „Децата рисуват морето, цветята, света“ организирана от ОДК Поморие, Община Поморие.   
 Учениците от четвъртите класове на СУ “Иван Вазов “ гр. Поморие с ръководители г-жа Блажева и г-жа Димитрова са автори на „Замъкът на морската царица“, изработен от хартия, мидени черупки, раковини и пясък.  
В театралния салон на читалището, учениците от 8-ми клас с преподавател по информационни технологии г-жа Тенева презентираха с мултимедия интересни и любопитни теми за Черно море. Йоана Шивачева прочете стихотворението на Петя Дубарова "Аз и морето", Конфедерация "Зелени балкани" представи техните наблюдения и изследвания за делфините в Черно море.

-Общински рецитал – конкурс по стихове на Яворов с участието на ученици от СУ „Иван Вазов”, със съдействието на госпожите Петя Казакова, Мариана Маринова, Лидия Пенова, Мариана Карталова

-Въведение Богородично – Една 17-годишна традиция за отбелязване на Ден на християнското семейство съвместно с храм „Рождество Богородично” . Тази година в тържеството участваха отец Борис, Архимандрит Йеротей, Агатополски епископ, и отец Сергей. Празникът продължи с концерт на Мажоретен състав и ТФ „Фреш”, с ръководител Жулиета Малчева, посветен на 130 год. юбилей.

-Езикова игра „Да изследваме заедно” Написаното остава „Пиши правилно” Институт за бълг. Език при БАН и училищата в Поморие

-Национална седмица на четенето „Отвъд заглавието”- шести клас с преподавател Мариана Маринова и десети клас от ПГТ „Алеко Константинов”, с преподавател Красимира Димитрова

-Коледна работилница в детска библиотеката

-Благослов на Коледната трапеза с участието на хор „Благовестие” и ТС „Раковина” ,с ръководител Владимир Данаилов.

Читалищният театрален състав гостува в Театър „Българска армия” и в гр. Трявна. Представлението „Няма да платим, няма да платим!”в София, с участието на Коста Самоковлиев, Веселин Анестиев, Жулиета Малчева, Димитър Самоковлиев, Роза Борисова, Ян Петров се превърна в празник и среща на всички поморийци, приятели, колеги, живеещи в столицата.

В края на 2018г. Общински съвет Поморие взе решение за посмъртно удостояване със званието „Почетен гражданин на град Поморие” нашата приятелка и колежка Маргарита Гюрова. Благодарим на общинските съветници за това решение и за това, че вписаха нейното име в почетната книга на заслужилите ни съграждани. Марго, това е нашата благодарност за твоя принос в 130 – годишната история на нашето читалище. Липсваш ни…..

Позволете ми да завърша доклада с част от поздравителния адрес на министъра на културата Боил Банов „ В далечната 1888 г. будни поморийци са основали свое читалище и вече повече от век историята на региона е тясно свързана с историята и дейността му като гостоприемен дом на таланта и културата. Днес, със своята дейност и вдъхновение, Вие сте сърцето и душата на Поморие. Съществена част от програмата ви са емблематичните Яворови дни, носещи духа и гения на П. Яворов, НСМ, Националния фестивал „Ритъмът на морето”, постановките на любителския театър и още редица прояви, превърнали се в неотменна и важна част от културния календар. Радвам се, че заедно с тях не спира работата ви с младите хора, с талантливите и жадни за познание. Желая ви да съхраните и занапред този храм на човешкото просветление и високи културни постижения като духовен център и модерна платформа за обмен между традиция и съвременност.”

Благодарим на министър Боил Банов!